**Všeobecne záväzné nariadenie č. 6/2022**

**o určení výšky finančných prostriedkov na mzdy a prevádzku na dieťa materskej školy, zriadenej na území obce Bitarová na kalendárny rok 2023**

Obec Bitarová v zmysle § 6 ods. 1 zákona SNR č. 369/1990 Zb. o obecnom zriadení v znení neskorších predpisov a v zmysle § 6 ods. 12 písm. c) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov

**vydáva**

toto všeobecné záväzné nariadenie, ktorým sa určuje výška finančných príspevkov na mzdy a prevádzku na dieťa materskej školy zriadenej na území obce Bitarová; podrobnosti financovania materskej školy; lehotu na predloženie údajov, podľa ktorej bude financovaná materská škola; deň v mesiaci, do ktorého sa poskytnú finančné prostriedky.

**Prvá časť**

**§ 1**

**Základné ustanovenia**

Účelom tohto všeobecne záväzného nariadenia (ďalej len VZN) je určiť výšku poskytnutia finančných prostriedkov a spôsob použitia finančných prostriedkov na mzdy a prevádzku materskej školy zriadenej na území obce Bitarová, ktorej zriaďovateľom je obec Bitarová a ktorá je na základe rozhodnutia Ministerstva školstva, vedy, výskumu a športu SR zaradená do siete škôl a školských zariadení Slovenskej republiky.

**§ 2**

**Vymedzenie pojmov, podrobnosti financovania, lehoty**

Na účely tohto všeobecne záväzného nariadenia sa rozumie:

1. Dotácia na mzdy je finančná dotácia, ktorá je určená na bežné výdavky a zahŕňa výdavky na tarifný plat, osobný plat, príplatok za riadenie, príplatok za zastupovanie, osobný príplatok, platovú kompenzáciu za sťažený výkon práce, príplatok za zmennosť, príplatok za výkon špecializovanej činnosti, kreditový príplatok, výkonnostný príplatok, príplatok za praktickú prípravu, príplatok za prácu v noci, príplatok za prácu v sobotu alebo v nedeľu, príplatok za prácu vo sviatok, plat za prácu nadčas, plat za neaktívnu časť pracovnej pohotovosti na pracovisku a odmenu, vyplácaných pedagogickému a nepedagogickému zamestnancovi školy a školského zariadenia za podmienok a v rozsahu ustanovených osobitným predpisom; výdavky na poistné a príspevok do poisťovní hradené zamestnávateľom za pedagogických a nepedagogických zamestnancov školy alebo školského zariadenia; výdavky na odstupné a odchodné vyplácané podľa osobitných predpisov maximálne vo výške dohodnutej v kolektívnej zmluve vyššieho stupňa; výdavky na nemocenské dávky a úrazové dávky hradené zamestnávateľom podľa osobitných predpisov.
2. Dotácia na prevádzku je finančná dotácia, ktorá je určená na bežné výdavky škôl a školských zariadení podľa §1 tohto VZN a zahŕňa výdavky za tovary a služby definované Ministerstvom financií SR v ekonomickej klasifikácii rozpočtovej klasifikácie v kategórii 630 – tovary a služby. Ide o výdavky na cestovné náhrady, energie, vodu a komunikácie, materiál, dopravné, rutinnú a štandardnú údržbu, nájomné za nájom a služby špecifikované v položkách 631 až 637 ekonomickej klasifikácie.
3. Hospodárnosťou je minimalizovanie nákladov na vykonanie činnosti alebo obstaranie tovarov, prác a služieb pri zachovaní ich primeranej úrovne a kvality.
4. Efektívnosťou je maximalizovanie výsledkov činnosti vo vzťahu k disponibilným verejným prostriedkom.
5. Účinnosťou je vzťah medzi plánovaným výsledkom činnosti a skutočným výsledkom činnosti vzhľadom na použité verejné prostriedky.
6. Účelnosťou je vzťah medzi určeným účelom použitia verejných prostriedkov a skutočným účelom ich použitia.
7. Počtom detí materskej školy (ďalej len výkonový ukazovateľ), rozhodným pre pridelenie dotácie na mzdy a prevádzku v aktuálnom kalendárnom roku, je ich počet k 15. septembru predchádzajúceho kalendárneho roka, ktorý materská škola vykázala vo výkaze Škol (MŠ SR) 40-01 o počte žiakov ZUŠ, detí materskej školy a školských zariadení a poslucháčov jazykových škôl v územnej pôsobnosti obce Bitarová. Rozhodným počtom je počet detí materskej školy podľa stavu k 15.9. predchádzajúceho kalendárneho roka

Keďže Materská škola Bitarová je materskou školou bez právnej subjektivity, všetky finančné operácie vykonáva obec Bitarová. Prijímateľ finančných prostriedkov je povinný poskytovateľovi predložiť do 25.septembra kalendárneho roka:

- prijímateľ podľa § 2 ods.10 predloží štatistický výkaz, potvrdzujúci počty výkonových ukazovateľov, na ktoré je návrh rozpočtu zostavený, vrátane zoznamov detí k údajom v štatistických výkazoch a údaje podľa § 7a zákona č. 597/2003 Z.z. v znení neskorších predpisov, očakávané počty výkonových ukazovateľov na 2 roky nasledujúce po budúcom kalendárnom roku. Materská škola v zriaďovateľskej pôsobnosti obce Bitarová je financovaná podľa počtu výkonových ukazovateľov definovaných v § 2 VZN a výšky dotácie určenej v §3 VZN. Obec Bitarová neurčuje ďalšie podrobnosti financovania.

Obec Bitarová určuje, že finančné prostriedky podľa tohto VZN poskytne škole zriadenej na území obce Bitarová najneskôr 28. deň v mesiaci, ak prijímateľ dotácie splnil všetky podmienky určené VZN.

**Druhá časť**

**§ 3**

**Dotácie na jeden výkonový ukazovateľ (dieťa, žiaka)**

Obec Bitarová určuje nasledovnú ročnú výšku dotácie z rozpočtu obce na mzdy a prevádzku na jeden výkonový ukazovateľ:

|  |  |  |  |
| --- | --- | --- | --- |
| **Kategória školy, školského zariadenia** | **Počet detí /žiakov** | **Normatív na žiaka pre školy a školské zariadenia na rok**  **2023** | **Finančné prostriedky pre školy a školské zariadenia v € na rok 2023** |
| Dieťa materskej školy | **19** | **4183** | **79 478** |
| **Spolu** | **19** | **4183** | **79 478** |

**§ 4**

**Platnos**ť **a ú**č**innos**ť

Dňom nadobudnutia účinnosti tohto VZN stráca platnosť a účinnosť VZN č. 2/2021 o určení dotácie na mzdy a prevádzku materskej školy na území obce Bitarová.

Toto VZN bolo schválené uznesením č. ..../2022 Obecného zastupiteľstva obce Bitarová.

zo dňa ...12.2022. Toto VZN nadobúda účinnosť dňa 01.01.2023

V Bitarovej ......12.2022 **Juraj DRDÁK**

**starosta obce**

Návrh VZN vyvesený na úradnej tabuli dňa ........................................

Návrh VZN zvesený z úradnej tabule dňa ............................................